**26395 Klinički bolnički centar Sestre milosrdnice**

**III OBRAZLOŽENJA**

**1. OBRAZLOŽENJE OPĆEG DIJELA FINANCIJSKOG PLANA**

**UVOD**

Klinički bolnički centar Sestre milosrdnice je zdravstvena ustanova u vlasništvu Republike Hrvatske koja obavlja djelatnost stacionarne zdravstvene zaštite i specijalističko-konzilijarne zdravstvene zaštite (ordinacije, dijagnostičke jedinice, dnevne bolnice i jednodnevne kirurgije, hemodijaliza), te znanstveno nastavnu djelatnost, klinička istraživanja i medicinska vještačenja. U obavljanju poslova sudjeluje još i bolnička ljekarna, odjel medicinske fizike i nemedicinske djelatnosti.

Ove Izmjene i dopune Financijskog plana Kliničkog bolničkog centra Sestre milosrdnice izrađene su sukladno odredbama Zakona o proračunu, te uputama Ministarstva zdravstva za izradu državnog proračuna Republike Hrvatske za razdoblje 2024. -2026. godine, te su usklađene s Državnim proračunom Republike Hrvatske za 2024. godinu i projekcijama za 2025. i 2026. godinu.

Projekcijske godine 2025. i 2026. ostaju nepromijenjene.

Ukupno planirani prihodi iznose 318.424.671 euro, dok su ukupni rashodi planirani u iznosu od 319.721.147 eura. Razlika je nivelirana prijenosom sredstava iz prethodne godine i prijenosom sredstava u slijedeću godinu koji se ne iskazuju kao prihodi i rashodi (naveli smo ih ispod tablice prihoda i tablice rashoda po izvorima financiranja), već su prikazani u Sažetku Računa financiranja i uravnotežuju financijski plan na način da je razlika između planiranih prihoda i rashoda svedena na 0 eura.

**PRIHODI I PRIMICI**

Ukupni prihodi za 2024. godinu Izmjenama i dopunama financijskog plana za 2024. godinu povećani su za 32.031.607 eura ili 11,18 % više u odnosu na tekući plan te su planirani u iznosu od 318.424.671 euro.

Promjene se odnose na slijedeće skupine prihoda:

**- Skupina prihoda 63** Pomoći iz inozemstva i od subjekata unutar općeg proračuna povećana je za 24.213.803 eura ili 539,60 % u odnosu na tekući plan te iznosi 28.701.249 eura. Povećanja se odnose na *izvor financiranja 581 Mehanizam za oporavak i otpornost* koji je temeljem suglasnosti Ministarstva zdravstva povećan za 12.957.622 eura, a odnosi se na financiranje opremanja novih objekata objedinjenog hitnog bolničkog prijema, dnevnih bolnica i jednodnevnih kirurgija, te uređenje Klinike za neurokirurgiju, kao i digitalizaciju i integraciju operacijskih dvorana opremljenih robotskom kirurgijom zbog produžetka rokova navedenih projekata, na *izvor financiranja 52 Ostale pomoći* koji je povećan za 11.236.722 eura i to najvećim dijelom temeljem Odluke Vlade Republike Hrvatske o isplati pomoći za podmirivanje dijela dospjelih obveza bolničkih zdravstvenih ustanova (14.714.854 eura) uz istodobno smanjenje planiranog iznosa namijenjenog izgradnji bunkera za linearni akcelerator (3.200.000 eura) koji se prebacuje na 2025. godinu i na *izvor financiranja 561 ESF* zbog reaktivacije projekta Radiološki edukacijski centar koji je završen u prosincu 2023. godine, a isplata plaće zaposlenima na projektu i nekoliko računa su izvršeni u siječnju 2024. godine.

- Prihodi od nadležnog proračuna te HZZO-a temeljem ugovornih obveza **(skupina prihoda 67)** povećani su za 2,27 % u odnosu na tekući plan te je novi planirani iznos 273.262.252 eura. Na *izvoru financiranja 43 Ostali prihodi za posebne namjene* planirani je iznos povećan za 6.704.866 eura ili 2,84 % temeljem Uredbe o rasponima koeficijenata u platnim razredima u jedinstvenoj platnoj ljestvici u državnim i javnim službama te Dodatku III Temeljnom kolektivnom ugovoru za službenike i namještenike u javnim službama kojim je uključena nagrada za uskršnje blagdane u materijalna prava zaposlenih. *Izvor financiranja 11 Opći prihodi i primici* smanjen je za 1.115.945 eura od kojih se najveći dio odnosi na usklađenje s planiranom dinamikom plaćanja sanacije štete od potresa.

- **Skupina prihoda 66** odnosi se na prihode od prodaje proizvoda i robe te pruženih usluga i prihode od donacija te povrata po protestiranim jamstvima, a povećana je za 1.174.463 eura i to najvećim dijelom na *izvoru financiranja 31* *Vlastiti prihodi* (931.392 eura) temeljem ostvarenih prihoda te vrste kroz 2024. godinu.

U manjim iznosima planirane su i promjene u prihodima iz **skupine prihoda 65** Prihodi od upravnih i administrativnih pristojbi, pristojbi po posebnim propisima i naknadama (povećanje od 356.905 eura), **skupine prihoda 68** Kazne, upravne mjere i ostali prihodi (povećanje od 202.100 eura) i **skupini prihoda 64** Prihodi od imovine (povećanje od 33.000 eura).

**RASHODI I IZDACI**

Ukupni rashodi ovim su Izmjenama i dopunama povećani za 11,64 % u odnosu na tekući plan KBC Sestre milosrdnice za 2024. godinu te iznose 319.721.147 eura.

Najznačajnija promjena u odnosu na tekući plan za 2024. godinu odnosi se na **skupinu konta 32** Materijalni rashodi gdje je planirani iznos povećan za 13.075.473 eura ili 10,98 % te novi plan iznosi 132.195.923 eura. Najveće povećanje odnosi se na *izvor financiranja 52 Ostale pomoći* temeljem Odluke Vlade Republike Hrvatske o isplati namjenske pomoći za podmirenje dijela dospjelih obveza bolničkih zdravstvenih ustanova kojima je osnivač Republika Hrvatska i kojima su osnivači županije prema dobavljačima lijekova, potrošnog i ugradbenog medicinskog materijala, dok je *izvor financiranja 43 Ostali prihodi za posebne namjene* smanjen radi usklade s izvršenim sredstvima.

Druga značajnija promjena odnosi se na **skupinu konta 31** Rashodi za zaposlene, koji su planirani u iznosu od 144.820.224 eura što je 12.596.780 eura ili 9,53 % veći iznos od tekućeg plana za 2024. godinu. Povećanje se najvećim dijelom odnosi na projekciju izračuna plaća sukladno Uredbi o rasponima koeficijenata u platnim razredima u jedinstvenoj platnoj ljestvici u državnoj službi i javnim službama te Dodatku III Temeljnom kolektivnom ugovoru za službenike i namještenike u javnim službama, a što je planirano na *izvoru financiranja 43 Ostali prihodi za posebne namjene*.

U rashodima razreda 4 Rashodi za nabavu nefinancijske imovine najznačajnije se promjene odnose na **skupinu konta 42** Rashodi za nabavu proizvedene dugotrajne imovine koja je povećana za 10.219.819 eura ili 149,32 % u odnosu na tekući plan 2024. godine te novi plan iznosi 17.064.266 eura, dok je **skupina konta 45** Rashodi za dodatna ulaganja na nefinancijskoj imovini smanjena za 1.777.794 eura ili 6,66 % te novi plan iznosi 24.931.602 eura.

**PRIJENOS SREDSTAVA IZ PRETHODNE I U SLIJEDEĆU GODINU**

Razlika između ukupnih prihoda i ukupnih rashoda je 1.296.476 eura za 2024. godinu, te se Rebalans I financijskog plana uravnotežuje prenesenim sredstvima iz prethodne godine koji iznosi 3.523.013 eura i planiranim prijenosom sredstava u iduću godinu u iznosu od 2.226.537 eura.

Ovim izmjenama financijskog plana za 2024. godinu povećan je ukupni prijenos sredstava iz prethodne godine radi usklađenja s prenesenim sredstvima na dan 01. siječnja 2024. godine za 1.993.614 eura od čega najviše na izvoru financiranja 931 Vlastiti prihodi – prijenos (930.042 eura) te na izvoru financiranja 952 Ostale pomoći - prijenos (906.740 eura).

Prijenos sredstava u slijedeću godinu povećan je ukupno za 677.943 eura od čega najviše kroz izvor financiranja 931 Vlastiti prihodi – prijenos (425.141 euro).

**PRIKAZ STANJA UKUPNIH I DOSPJELIH OBVEZA**

Navodimo prikaz stanja ukupnih i dospjelih obveza KBC-a na dan 30. lipnja 2024. godine:

|  |  |
| --- | --- |
|  | **Stanje obveza na dan 30.06.2024.** |
| Ukupne obveze | 164.307.993 |
| Dospjele obveze | 56.880.440 |

Na dan 30. lipnja 2024. godine sveukupne obveze Kliničkog bolničkog centra iznosile su 164.307.993 eura.

Ukoliko se od navedenih obveza odbiju obveze koje se odnose na isplatu plaće zaposlenicima za mjesec lipanj 2023. godine, ostale nespomenute obveze i obveze prema HZZO-u za manje izvršen rad, stvarne obveze Bolnice prema dobavljačima na spomenuti dan iznosile su 81.373.617 eura.

Na ukupno dospjele obveze odnosi se iznos od 56.880.440 eura ili 34,62 % ukupnih obveza.

Dospjele obveze preko 90 dana iznose 23.512.948 eura što čini 41,30 % ukupno dospjelih obveza prema dobavljačima.

**2. OBRAZLOŽENJE POSEBNOG DIJELA FINANCIJSKOG PLANA**

Ovim Izmjenama i dopunama Financijskog plana poslovanja za 2024. godinu (Rebalans I), ukupan iznos planiranih rashoda **povećan je za 33.347.278 eura** u odnosu na tekući plan za 2024. godinu, te **iznosi 319.721.147 eura** ili 11,65 % više.

Izvršene su slijedeće promjene po aktivnostima, izvorima financiranja i kontima:

**I Aktivnost K895002 IZRAVNA KAPITALNA ULAGANJA**

Ukupno povećanje na ovoj aktivnosti iznosi 11.152.920 eura, te novi plan iznosi 22.385.548 eura ili 99,29 % više.

Na **izvoru financiranja 11 Opći prihodi i primici** tekući plan za 2024. godinu je povećan za 92.000 eura radi nabavke uređaja za elektrokonvulzivno liječenje iz interventnih sredstava Ministarstva zdravstva. Došlo je i do preraspodjele sredstava između skupine konta 45 Rashodi za dodatna ulaganja na nefinancijskoj imovini gdje smo planirani iznos od 565.437 eura zbog nedostatka sredstava za opremanje dnevnih bolnica i Objedinjenog hitnog bolničkog prijema te uređenja Klinike za neurokirurgiju i Digitalizaciju operacijskih dvorana usmjerili za nabavku medicinske i laboratorijske opreme na skupini konta 42 Rashodi za nabavu proizvedene dugotrajne imovine. Nova planirana vrijednost iznosi 6.157.507 eura ili 1,52 % više u odnosu na tekući plan 2024. godine.

Vlastiti prihodi **(izvor financiranja 31)** sukladno uskladi s izvršenjem, povećani su za 1.157.781 euro od kojih se najveći dio od 936.952 eura odnosi na rashode za nabavu proizvedene dugotrajne imovine (uredska oprema i namještaj, medicinska i laboratorijska oprema, nabavka traktora s priključnim elementima i drugo), te nova planirana vrijednost iznosi 2.541.682 eura ili 83,66 % više.

**Izvor financiranja 52 Ostale pomoći** smanjen je za 3.200.000 eura, te novi plan iznosi 516.239 eura ili 86,11 % manje. Navedeno se smanjenje odnosi na sredstva planirana za izgradnju bunkera za linearni akceleratore koja su ovim Rebalansom I usklađena prema planiranoj dinamici izvršenja.

**Izvor financiranja 581 Mehanizam za oporavak i otpornost** povećan je za 12.957.622 eura koliko i iznosi novo planirana vrijednost za 2024. godinu.Navedeno se povećanje odnosi na utrošena, a Financijskim planom KBC Sestre milosrdnice za 2024. godinu neobuhvaćena sredstva iz Nacionalnog plana oporavka i otpornosti iskorištena za opremanje novih objekata objedinjenog hitnog bolničkog prijema, dnevnih bolnica i jednodnevnih kirurgija, te uređenje Klinike za neurokirurgiju, kao i digitalizaciju i integraciju operacijskih dvorana opremljenih robotskom kirurgijom radi produženja rokova navedenih projekata, uz suglasnost Ministarstva zdravstva.

Na **izvoru financiranja 61 Donacije** tekući je plan za 2024. godinu povećan za 145.517 eura od kojih se najveći dio odnosi na primljenu donaciju za integraciju operacijske sale na Klinici za traumatologiju u kojem je KBC Sestre milosrdnice partner (Projekt Sv. Katarina). Novi plan iznosi 211.317 eura i veći je za 221,15 % u odnosu na tekući plan za 2024. godinu.

Na **izvoru financiranja 71 Prihodi od prodaje ili zamjene nefinancijske imovine i naknade s naslova osiguranja** planirani iznos ostaje nepromijenjen te iznosi 1.181 eura.

**II Aktivnost K895007 SANACIJA ŠTETE OD POTRESA**

Ukupno smanjenje planiranog iznosa na aktivnosti K895007 Sanacija štete od potresa iznosi 778.964 eura od čega je na **izvoru financiranja 11 Opći prihodi i primici** iznos smanjen za 1.237.945 eura, a **izvor financiranja 815 Namjenski primici NPOO** je povećan za 458.981 euro prema uskladi s terminskim rokovima te planiranoj dinamici plaćanja u 2024. godini.

**III Aktivnost T895005 OPERATIVNI PROGRAM UČINKOVITI LJUDSKI**

**POTENCIJALI - OPTIMIZACIJA I POBOLJŠANJE UČINKOVITOSTI**

**RADIOLOŠKE DIJAGNOSTIKE U SUSTAVU ZDRAVSTVA REPUBLIKE**

**HRVATSKE – RADIOLOŠKI EDUKACIJSKI CENTAR**

Aktivnost T895005 Operativni program učinkoviti ljudski potencijali – optimizacija i poboljšanje učinkovitosti radiološke dijagnostike u sustavu zdravstva Republike Hrvatske ovim je Rebalansom I reaktivirana u sustavu državne riznice radi troškova isplate plaća, doprinosa na plaće te troškove prijevoza administratora zaposlenih na projektu za prosinac 2023. godine, a koje su isplaćene u siječnju 2024. godine. Također, u siječnju 2024. plaćeni su i računi za lekturu i prijevod skripti i udžbenika, usluga upravljanja projektom te izrada završnog Zahtjeva za nadoknadom sredstava (ZNS-a). Ukupno je izvršeno 22.893 eura, od čega 3.434 eura na **izvoru financiranja 12 Sredstva učešća za pomoći**, a 19.459 eura na **izvoru financiranja 561 Europski socijalni fond (ESF).**

**IV Aktivnost A895001 ADMINISTRACIJA I UPRAVLJANJE**

**Izvor financiranja 11 Opći prihodi i primici** ostaje nepromijenjen u odnosu na tekući plan 2024. godine.

**Izvor financiranja 31 Vlastiti prihodi** povećan je za 311.512 eura ili 93,41 % te novi plan iznosi 645.005 eura, a sve sukladno dinamici troškova u razdoblju I-VII mjesec 2024. godine.

Na **izvoru financiranja 43 Ostali prihodi za posebne namjene** skupina konta 31 Rashodi za zaposlene povećana je za 12.194.619 eura temeljem Uredbe o rasponima koeficijenata u platnim razredima u jedinstvenoj platnoj ljestvici u državnoj službi i javnim službama te uključivanju nagrade za uskršnje blagdane u planirani iznos sukladno Dodatku III Temeljnom kolektivnom ugovoru za službenike i namještenike u javnim službama. Skupina konta 32 Materijalni rashodi smanjena je za 4.081.090 eura dok je na skupini konta 38 Ostali rashodi planirani iznos smanjen za 800.000 eura radi usklade s izvršenjem, te dinamike izvršenja planiranih sredstava kroz 2024. godinu. Slijedom navedenog, ukupno planirani novi iznos na ovoj aktivnosti iznosi 256.724.883 eura što je povećanje od 7.313.529 eura ili 2,93 %.

**Izvor financiranja 52 Ostale pomoći** povećan je za 15.155.354 eura i to najvećim dijelom temeljem Odluke Vlade RH o isplati namjenske pomoći za podmirivanje dijela dospjelih obveza bolničkih zdravstvenih ustanova kojima je osnivač RH i kojima su osnivači županije prema dobavljačima lijekova, potrošnog i ugradbenog medicinskog materijala (14.708.447 eura), te povećanjem rashoda za zaposlene radi većeg broja pripravnika koje sufinancira Hrvatski zavod za zapošljavanje (396.200 eura). Novi plan iznosi 15.804.537 eura.

Na **izvoru financiranja 61 Donacije** planirani iznosje povećan za 140.034 eura ili 106,33 % sukladno dinamici realiziranih sredstava tokom 2024. godine, te novi plan iznosi 271.729 eura.

**V Aktivnost A895003 PROVEDBA PREVENTIVNIH PROGRAMA**

Navedena aktivnostovim je Rebalansom I povećana za 30.000 eura na **izvoru financiranja 11 Opći prihodi i primici**, a odnosi se na Nacionalni preventivni program ranog otkrivanja melanoma (suglasnost Ministarstva zdravstva), koja će se utrošiti za dodatna službena putovanja u Republici Hrvatskoj za provođenje javnozdravstvene akcije na terenu, te za nabavu elektrokautera i dermatoskopa.

Planirani iznos za Nacionalni akcijski plan suzbijanja zlouporabe droga u Republici Hrvatskoj ostaje nepromijenjen.

Novi plan iznosi 176.318 eura i za 20,50 % je veći u odnosu na tekući plan 2024. godine.

RAVNATELJ KBC SESTRE MILOSRDNICE

Prof.dr.sc. Davor Vagić, dr.med.